Source: http://mkogy.jogtar.hu/jogszabaly?docid=99400093.TV
Timestamp: 2018-07-19 19:24:37
Document Index: 23801075

Matched Legal Cases: ['bíróság ', 'bíróság ', 'bíróság\n', 'bíróság ', 'bíróság ', 'bíróság\n']

1994. évi XCIII. törvény - 1.oldal - Törvények és országgyűlési határozatok
1994. évi XCIII. törvény
a fogságfenyítés bírósági felülvizsgálatáról
a fogságfenyítés bírósági felülvizsgálatáról *
Az Európa Tanácsnak az emberi jogok és alapvető szabadságok védelméről szóló egyezményével való összhang biztosítása érdekében az Országgyűlés a következő törvényt alkotja:
1. § A fegyveres erőknél hadkötelezettség alapján szolgálatot teljesítő, rendfokozat nélküli és tisztes rendfokozatú katonával szemben huszonegy napig terjedő fogságfenyítés szabható ki.
(2) A fogságfenyítés végrehajtása felfüggeszthető.
(3) A fogságfenyítés kiszabásának feltételeit és a fegyelmi eljárás rendjét külön jogszabály állapítja meg.
2. § (1) A megfenyített kérelmére a bíróság a fogságfenyítést kiszabó parancsot érdemben felülvizsgálja.
(2) Bírósági felülvizsgálatnak akkor van helye, ha a megfenyített a panaszjogát kimerítette.
(3) A kérelem elbírálásáig a fogságfenyítés nem hajtható végre.
3. § (1) A kérelmet a panaszt elbíráló parancs közlésétől számított három napon belül a fenyítést kiszabó parancsnoknál kell előterjeszteni, aki azt az ügy irataival együtt huszonnégy órán belül megküldi a területileg illetékes megyei bíróság katonai tanácsának.
(2) A kérelem a tárgyalás megkezdéséig visszavonható.
4. § (1) A bíróság
a) a kérelmet három napon belül bírálja el,
b) egyesbíróként jár el,
c) a kérelmet tárgyaláson, a megfenyített meghallgatása és az iratok alapján bírálja el; szükség esetén további bizonyítást vesz fel.
(2) A tárgyalás időpontjáról értesíteni kell a fenyítést kiszabó parancsnokot és a katonai ügyészt.
(3) A tárgyaláson a parancsnok és az ügyész felszólalhat. Ha írásban kívánnak nyilatkozni, a nyilatkozatot a tárgyalás megkezdése előtt kell a bíróságnak megküldeni.
5. § A bíróság a kérelmet végzéssel bírálja el. A végzés ellen nincs helye fellebbezésnek.
6. § (1) A törvényben kizárt, az elkésett, vagy nem jogosulttól származó kérelmet a bíróság elutasítja.
(2) A kérelem elutasításának a tárgyalás kitűzése előtt is helye van.
7. § (1) A bíróság
a) a parancsot helybenhagyja, ha a kérelem alaptalan,
b) a törvénysértően súlyos fogságfenyítés mértékét csökkenti vagy enyhébb fenyítést alkalmaz,
c) a fogságfenyítést kiszabó parancsot megsemmisíti, és a fegyelmi eljárást megszünteti, ha fegyelmi eljárásnak, illetőleg fenyítésnek a jogszabályban meghatározott feltételek szerint nem volt helye.
(2) Az (1) bekezdés c) pontja esetén a katona - a végzés közlésétől számított hetvenkét órán belül - kérheti más katonai szervezethez történő áthelyezését. A kérelem benyújtásától számított nyolc napon belül a katonát más katonai szervezethez át kell helyezni.
8. § Az eljárás költségét - a meghatalmazott védő készkiadása és díja kivételével - az állam viseli.
9. § Az e törvényben nem szabályozott kérdésekben a büntetőeljárásról szóló 1973. évi I. törvény rendelkezéseit kell megfelelően alkalmazni.
10. § (1) Ez a törvény a kihirdetését követő 2. hónap 15. napján lép hatályba, ezzel egyidejűleg az 1971. évi 10. törvényerejű rendelet 35. §-ának (2) bekezdésében a „fogság” szövegrész, valamint a 36. §-ának (1) bekezdésében „A fogság” szövegrész és a 38. §-ának (1) bekezdése hatályát veszti.
(2) E törvény rendelkezéseit a folyamatban lévő ügyekben is alkalmazni kell.
(3) Az e törvény hatálybalépésekor még le nem töltött fogságfenyítés végrehajthatósága a törvény hatálybalépésével egyidejűleg megszűnik.